The Uninvited (2009)    "Can you believe what you see?"    Anna naaseb koju peale mõnda aega vaimuhaiglas olemist peale tema ema traagilist surma. Koju tulles avastab ta aga, et ema koha on võtnud isa  kõrval ema tolleaegne põetaja, kellest näib Anna ja tema õe Alexi isa rohkem hoolivat kui oma lastest. Nähes oma ema vaimu, tundub Annale, et too üritab teda isa uue naise kohta hoiatada.      Alustaks sellega, kuivõrd poster ja isegi filmi nimi ei näi filmi endaga üldse kokku minevat. "The Uninvited" on Korea õudusfilmi "Janghwa, Hongryeon" (mida kahjuks pole ise näinud), mida tõlgitakse "A Tale of Two Sisters", remake ning ehk oleks võinud ka taolise nime siis jätta. Ainus kutsumata külaline filmis on ehk uus kasuema, kuid filmi nimi ja poster tekitavad tunde,  nagu peaks olema tegemist "The Strangers" tüüpi filmiga.    Tegelikult oli film üpriski kaasahaarav ja huvitav ning meenutas poole ajast hoopis "The Stepfather'it" kahtlase uue vanema näol. Annale pannakse kaasa tundma, mõtlema, kuidas ta isa ei näe, kuivõrd kurjust täis ta uus naine ometigi on. Anna ja Alexi vaheline sõprus ja lähedus aga tekitavad hea lootusrikka tunde. Kuigi Alexit mänginud Arielle Kebbel pole varem väga meeldinud, ei häirinud ta selles filmis. Anna osas olev Emily Browning on aga vapustavalt ilus ja sümpaatne ka jätkuvalt. Elizabeth Banks oli kasuema ossa vägagi sobiv, ühest küljest paistev kui armas ja tore blond tädike, teisalt, teatud näoilmega tekitab jällegi kartust, kuna näha on, et midagi tal seal peas kurja valmib.    "The Uninvited" on täiesti korralik õudusfilm, mis paneb mõnikord ehmatusest hüppama, aga samas hoiab koguaeg  silmad ekraanile liimitud. Nii-öelda kirss selle kõige peal on aga ootamatu puänt, mis keerab kõik teistpidi ja paneb filmi üle mõtlema. Hea on, et ei ole üle liialdatud igasuguse arvutigraafika ega ka tegelikult millegi väga üleloomulikuga ja tekitab hoopis olukorra tõenäosusega päriselus hirmutunnet. Tõesti üllatas, kuna Ameerikast väga palju häid õudukaid ei näi tulevat. Vaataks ehk mõnikord veelgi.    Hinnang: 8/10    Posted by: Shin